চেন্নাইয়ে খুলে গেল গ্লোবাল হাব! হবে ১৩ হাজার নতুন কর্মসংস্থান?

ওয়েব ডেস্ক: চেন্নাইয়ে তৈরি হল স্ট্যান্ডার্ড চাটার্ডের (Standard Chartered Global Business Services) নতুন গ্লোবাল হাব। সম্প্রতি খুলে গেল এই ব্যাঙ্কের বিশ্বমানের কর্মক্ষেত্রও। সম্প্রতি চেন্নাইয়ের (Chennai) থোরাইপাক্কামের ডিএলএফ ডাউনটাউনে নতুন অফিস চালু করল চার্টার্ড গ্লোবাল বিজনেস সার্ভিসেস। এটি এখন এই ব্যাঙ্কের বিশ্বের বৃহত্তম অফিস হাব, যেখানে ১৩,০০০-রও বেশি কর্মী কাজ করবেন। অর্থাৎ, এতে দেশের কর্মসংস্থান বাড়বে অনেকাংশে। পাশাপাশি, বিশ্বমঞ্চে আর্থনৈতিক ক্ষেত্রেও ভারতের স্থান উন্নত হবে বলে মনে করছেন বিশেষজ্ঞরা।

ব্যাঙ্কের পক্ষ থেকে জানানো হয়েছে, এই নতুন অফিস শুধু আকারে নয়, প্রযুক্তি ও উদ্ভাবনের ক্ষেত্রেও অন্যান্য সব কর্মক্ষেত্রকে টেক্কা দেবে। স্ট্যান্ডার্ড চার্টার্ডের গ্রুপ হেড নোয়েল এডার বলেন, “আমাদের চেন্নাই অফিসে কর্মীরা একত্রিত হয়ে আরও নিবিড় সহযোগিতার মাধ্যমে ডিজিটাল রূপান্তর ও সরলীকরণ প্রক্রিয়াকে এগিয়ে নিয়ে যাবেন, যাতে আমরা বিভিন্ন দেশের উপভোক্তাদের আরও ভালোভাবে পরিষেবা দিতে পারি।”

আরও পড়ুন: ভারতে চালু হল রিয়েল টাইম বৈদেশিক মুদ্রা সেটলমেন্ট ব্যবস্থা

এছাড়া ব্যাংকের গ্লোবাল হেড শেলি বোল্যান্ড বলেন, “ডিএলএফ ডাউনটাউনে স্থানান্তর আমাদের প্রবৃদ্ধি এবং টেকসই উন্নয়নের প্রতি অঙ্গীকারের প্রতীক। নতুন এই কর্মস্থলটি এমনভাবে নির্মিত হয়েছে যাতে উদ্ভাবন, সহযোগিতা এবং কর্মীদের সুস্থতা একসঙ্গে বিকশিত হয়। এটি ভবিষ্যতের কর্মপরিবেশের একটি আদর্শ মডেল।”

উল্লেখ্য, চেন্নাইয়ের ডিএলএফ ডাউনটাউনের এই নতুন অফিসে অত্যাধুনিক প্রযুক্তি, টেকসই স্থাপত্য, পরিবেশবান্ধব অবকাঠামো এবং কর্মীদের জন্য আধুনিক সুযোগ-সুবিধা রাখা হয়েছে। স্ট্যান্ডার্ড চার্টার্ড জানিয়েছে, ভারতের বাজারে তাদের বিনিয়োগ ও উপস্থিতি আগামী দিনে আরও বাড়ানো হবে। এতে দেশের অর্থনৈতিক উন্নয়নের পথ আরও বেশি প্রশস্ত হবে বলে মনে করা হচ্ছে।